དེ་ནས་རོང་བོ་བློན་ཆོས་བོང་སྟག་ཞོལ་མའི་ཕྱོགས་སུ་ཕེབས་ཏེ།ཐོག་མར་བྲག་དཀར་ཐེམ་ཆེན་དང་།བཀྲ་ཤིས་འབྱུང་གནས་བཅས་སུ་ཉམས་ལེན་སྒྲུབ་པ་ཁོ་ན་གཞོལ་བའི་ཉམས་སྣང་མཐར་ཕྱིན་ཏེ་རིག་འཛིན་རྣམ་བཞི་ས་ལམ་བདེ་བླགས་ཀྱིས་བསྒྲད་ཅིང་།འབྲུག་ཁྱུང་གི་སའི་ཆ་རུ་ཡུན་རིང་བཞུགས་ཏེ།འབྲུག་ཁྱུང་སྔགས་དགོན་མདོ་སྔགས་བཤད་སྒྲུབ་དར་རྒྱས་གླིང་གི་སྒར་གཞི་རྐྱང་བཏབ་པ་མ་ཟད་རྗེ་འབངས་རྣམས་དང་ཡོན་བདག་བླ་སློབ་གཅིག་ཏུ་གྱུར་ཏོ།དེའི་སྐབས་སུ་བོང་སྟག་བྲ་ཚའི་དཔོན་པོ་རྡོར་ཁོ་གཙོས་རུ་སྡེ་ཡོངས་ཀྱིས་སྔ་འགྱུར་བསྟན་པའི་མངའ་བདག་ཆེན་པོ༧གྱི་ལིང་གཏེར་སྟོན་ཐེག་མཆོག་རྡོ་རྗེ་མཆོག་གི་ཞབས་ལ་སྒོ་གསུམ་གུས་པའི་གསོལ་འདེབས་དང་ཕྱག་མཆོད་ཡང་ཡང་ཕུལ་ཏེ།ཁྱེད་ཚང་གིས་ས་འདིར་དགོན་པ་ཞིག་ཕྱག་འདེབས་མཛད་དགོས་པ་མ་ཟད།དགོན་བདག་བླ་མར་མངའ་གསོལ་ནས་བཞུགས་སུ་གསོལ།ངེད་ཅག་གིས་རྒྱུ་འབྱོར་བའི་མཐུན་རྐྱེན་མཐའ་དག་སྒྲུབ་ངེས་ཡིན་ཞེས་ཁས་ལེན་དམ་བཅའ་དང་བཅས་པའི་སྒོ་ནས་ནན་གྱིས་ཞུས་པར་རེ་འབྲས་མངོན་པར་ཤར་རོ།།